آفتاب کریمی

آفتاب کریمی (پیدائش: 25 دسمبر 1944ء - وفات: 27 جون 2007ء) پاکستان سے تعلق رکھنے والے اردو زبان کے نعتیہ شاعر تھے۔ وہ 25 دسمبر 1944ء کو حکیم کریم الدین احمد خاں کے ہاں دہلی، برطانوی ہندوستان میں پیدا ہوئے۔ ان کے والد طبیب اور صاحبِ دیوان شاعر تھے۔ آفتاب کریمی نے 1958ء میں میٹرک پاس کیا۔ 1963ء میں بی اے پاس کیا۔ 1965ء میں پاکستان کسٹمز میں ملازمت کی اختیار کی۔ شاعری میں ابتدائی طور پر حشمت یوسفی اور غافل دہلوی کی شاگردی اختیار کی کیا۔ بعد ازاں ڈاکٹر آذر سیمابی سے اصلاحِ سخن لی۔ سید علاؤ الدین گیلانی قادری کے ہاتھ بیعت ہوئے۔ 2001ء میں کتابی سلسلے سفیر نعت، کراچی کی بنیاد رکھی۔ اس کتابی سلسلے کے پانچ شمارے شائع ہوئے۔ جس میں دو خاص نمبر محسن کاکوروی نمبر اور صبیح رحمانی نمبر بھی تھے۔ سفیر نعت کا اشاعتی سفر 2005ء میں اختتام پزیر ہوا۔ غزل سے نعت کی طرف آئے۔ ان کے دو نعتیہ مجموعے آنکھ بنی کشکول (1997ء) اور قوسین (2005ء) شائع ہو چکے ہیں۔ تصوف اور عقائد کے حوالے سے ایک کتاب منہاج العقائد کے نام سے شائع ہوئی۔ آفتاب کریمی 27 جون 2007ء کو کراچی، پاکستان میں انتقال کر گئے۔اکرم کنجاہی، تقسیم ہند کے بعد نعت نگاری، اردو سخن لیہ، پاکستان، 2023ء، ص 261، 262ڈاکٹر محمد منیر احمد سلیچ، وفیات نعت گویان پاکستان، نعت ریسرچ سینٹر کراچی، 2015ء، ص 34

 حوالہ جات 

زمرہ:1944ء کی پیدائشیں
زمرہ:2007ء کی وفیات
زمرہ:نعتیہ شاعر
زمرہ:پاکستانی اردو شعرا
زمرہ:کراچی کے شعرا
زمرہ:دہلی میں پیدا ہونے والی شخصیات
زمرہ:کراچی میں وفات پانے والی شخصیات